ಕೆರೆಯಲ್ಲಿ ಪತ್ತೆಯಾಯ್ತು 2 ಬಾಯಿಯ ಅಪರೂಪದ ಮೀನು

ನ್ಯೂಯಾರ್ಕ್: ಎರಡು ಬಾಯಿಗಳಿರುವ ಮೀನೊಂದು ಅಮೆರಿಕದ ಪ್ಲಾಟ್ಸ್‌ಬರ್ಗ್‌‌ನ ಚಾಂಪ್ಲೇನ್ ಕೆರೆಯಲ್ಲಿ ಕಂಡುಬಂದಿದ್ದು, ಈ ಅಪರೂಪದ ಮೀನಿನ ಫೋಟೊ ಈಗ ಸಾಮಾಜಿಕ ಜಾಲತಾಣಗಳಲ್ಲಿ ಸದ್ದು ಮಾಡುತ್ತಿದೆ.

ನ್ಯೂಯಾರ್ಕ್ ನಿವಾಸಿ ಡೆಬ್ಬಿ ಗೆಡ್ಡೆಸ್ ಅವರಿಗೆ ಈ ಅಪರೂಪದ ಮೀನು ಸಿಕ್ಕಿತ್ತು. ಕೆಲ ದಿನಗಳ ಹಿಂದೆ ಡೆಬ್ಬಿ ಅವರು ತಮ್ಮ ಪತಿಯೊಂದಿಗೆ ಚಾಂಪ್ಲೇನ್ ಕೆರೆಯಲ್ಲಿ ಮೀನು ಹಿಡಿಯಲು ತೆರಳಿದ್ದರು. ಈ ಸಂದರ್ಭ ಅವರಿಗೆ ಎರಡು ಬಾಯಿ ಇರುವ ವಿಶಿಷ್ಟ ಮೀನು ಸಿಕ್ಕಿತ್ತು. ಅದನ್ನು ನೋಡಿ ಅಚ್ಚರಿಗೊಂಡ ಅವರು ಕೆಲವೇ ಕ್ಷಣಗಳಲ್ಲಿ, ಅದರ ಫೋಟೋಗಳನ್ನು ಸೆರೆ ಹಿಡಿದು ವಾಪಸ್ ನೀರಿಗೆ ಬಿಟ್ಟುಬಿಟ್ಟಿದ್ದಾರೆ.

https://www.facebook.com/knottyboysfishing/posts/2433491303383951

ಈ ಫೋಟೋವನ್ನು ಡೆಬ್ಬಿ ಅವರ ಸಹೋದ್ಯೋಗಿಯೊಬ್ಬರು ಸಾಮಾಜಿಕ ಜಾಲತಾಣಗಳಲ್ಲಿ ಹಂಚಿಕೊಂಡಿದ್ದರು. ಈ ಫೋಟೋ ಸದ್ಯ ಎಲ್ಲೆಡೆ ವೈರಲ್ ಆಗಿದೆ. ಅಲ್ಲದೆ ಈ ಮೀನನ್ನು ಕಂಡ ನೆಟ್ಟಿಗರು ಅಚ್ಚರಿಪಟ್ಟಿದ್ದಾರೆ. ಜೊತೆಗೆ ಕೆಲವರು ಕಮೆಂಟ್ ಮಾಡಿ ಜಲಚರಗಳ ಬಗ್ಗೆ ಕಳಕಳಿ ವ್ಯಕ್ತಪಡಿಸಿದ್ದಾರೆ.

ಮಾನವ ತನ್ನ ಸ್ವಾರ್ಥಕ್ಕಾಗಿ ಪರಿಸರವನ್ನು ನಾಶ ಮಾಡುತ್ತಿದ್ದಾನೆ. ಸಮುದ್ರ, ನದಿ, ಕೆರೆಯೊಳಗೆ ವಿಪರೀತ ತ್ಯಾಜ್ಯ ಹಾಕುತ್ತಿರುವ ಕಾರಣ ಅಲ್ಲಿನ ಜಲಚರಗಳ ಹುಟ್ಟಿನಲ್ಲಿ ಈ ರೀತಿಯ ದೋಷಗಳು ಕಾಣಸಿಗುತ್ತಿವೆ ಎಂದು ಅನೇಕರು ಕಮೆಂಟ್‍ಗಳ ಮೂಲಕ ಕಳಕಳಿ ವ್ಯಕ್ತಪಡಿಸಿದ್ದಾರೆ. ಕೆಲವರು ಈ ಮೀನನ್ನು ನೋಡಿ ಖುಷಿಯಾಯ್ತು ಎಂದು ಮೆಚ್ಚುಗೆ ವ್ಯಕ್ತಪಡಿಸಿದ್ದಾರೆ.